PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/110	Bratislava 19.decembra 2008	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0080/OK/2008 začatom dňa 08.12.2008 na základe oznámenia koncentrácie podnikateľom adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868, prostredníctvom           advokáta JUDr. Ladislav Války, Muškátová 36, 821 01 Bratislava vo veci koncentrácie podnikateľov adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868 a Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774		

rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní nepriamej výlučnej kontroly podnikateľa adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868   prostredníctvom spoločnosti PHX Acquisition Corp, so sídlom 5545 Fermi Court, Carlsbad, California 92008, U.S.A., zaregistrovanú pod č. 4599670 nad podnikom podnikateľa Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 ktorá vznikla dňa 19. novembra 2008 nadobudnutím 10.934.097 akcií predstavujúcich 74 % podiel v spoločnosti Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 na základe vyhlásenia ponuky na kúpu všetkých akcií spoločnosti podnikateľa Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 od jej akcionárov spoločnosťou PHX Acquisition Corp, so sídlom 5545 Fermi Court, Carlsbad, California 92008, U.S.A., zaregistrovanú pod č. 4599670 zo dňa 20. 10. 2008. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 5388/2008 dňa 08. 12. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868 (ďalej len „adidas“) prostredníctvom splnomocneného právneho zástupcu JUDr. Ladislav Války, advokát, Muškátová 36, 821 01 Bratislava (ďalej len právny zástupca“) na základe plnomocenstva zo dňa 22. 10. 2008 predloženého úradu v oznámení predmetnej koncentrácie oznámil koncentráciu spočívajúcu v získaní nepriamej výlučnej kontroly podnikateľa adidas prostredníctvom spoločnosti PHX Acquisition Corp, so sídlom 5545 Fermi Court, Carlsbad, California 92008, U.S.A., zaregistrovanú pod č. 4599670 (ďalej len „PHX“), ktorá vznikla dňa 19. novembra 2008 nadobudnutím 10.934.097 akcií spoločnosti Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 (ďalej len „Ashworth“) predstavujúcich cca. 74 % podiel v spoločnosti Ashworth na základe vyhlásenia ponuky na kúpu akcií spoločnosťou PHX zo dňa 20. 10. 2008.

	Na základe vyššie uvedeného sa dňa 08. 12. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie spoločností adidas a Ashworth, ktorému bolo pridelené číslo 0080/OK/2008, o čom úrad prostredníctvom právneho zástupcu informoval spoločnosť adidas listom č. 5540/PMÚ SR/2008 zo dňa 16. decembra 2008. Vzhľadom na skutočnosť, že úrad v prvom kroku zisťuje, či sa jedná o koncentráciu a či predmetná koncentrácia podlieha kontrole úradu podľa § 10 ods. 1 zákona, si úrad vyžiadal vyššie uvedeným listom predloženie podkladov a informácií potrebných na posúdenie uvedených skutočností.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky                 č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne listom 5540/PMÚ SR/2008 zo dňa 16. decembra 2008 vyzval podnikateľa adidas prostredníctvom právneho zástupcu na doplnenie oznámenia koncentrácie a upozornil ho, že lehota podľa § 11 zákona na vydanie rozhodnutia úradu o predmetnej koncentrácii neplynie.

Dňa 17.12.2008 doplnil podnikateľ adidas listom zaevidovaným úradom pod č. 5559/2008, ako aj faxom zaevidovaným úradom pod č. 5576/2008 doplneným listom doručeným na úrad dňa 18. 12. 2008 oznámenie predmetnej koncentrácie. Zároveň predložil listom zaevidovaným úradom pod č. 5558/2008 dňa 17. 12. 2008 plnomocenstvo, v ktorom právny zástupca udelil substitučné plnomocenstvo Mgr. Mariánovi Bausovi, M. Bela 10, 92001 Hlohovec, SR. Vzhľadom na skutočnosť, že predmetné oznámenie koncentrácie obsahovalo po doplnení oznámenia predmetnej koncentrácie všetky náležitosti podľa § 10 ods. 12 zákona a vyhlášky a správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol na účet úradu prevedený dňa 15.12.2008, úrad listom č. 5606/PMÚ SR/2008 zo dňa 18. 12. 2008 oznámil podnikateľovi adidas, že podľa § 10 ods. 12 zákona a vyhlášky vyššie uvedenými listami začala dňa 18. 12. 2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie.

	Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. 
	Úrad v predmetnom správnom konaní vychádzal z podkladov a informácií predložených v predmetnom oznámení koncentrácie, ako aj z podkladov predložených v rámci správneho konania č. 0072/OK/2008 vo veci koncentrácie podnikateľov adidas a Ashworth, ktoré bolo rozhodnutím č. 2008/ZK/3/1/099 zo dňa 20. novembra 2008 zastavené, nakoľko nebola naplnená podstata § 9 ods. 1 zákona.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť adidas bola dňa 18.04.1989 zaregistrovaná v Obchodnom registri Okresného súdu Fϋrth.
	 Hlavným predmetom podnikania spoločnosti adidas je výroba a predaj textílií, topánok a náradia na šport a voľný čas, ako aj produkty v príbuzných oblastiach, komercionalizácia ochrannej známky adidas. Adidas je jeden z globálnych hráčov na trhu športových potrieb ponúkajúci široké spektrum výrobkov v rámci troch hlavných segmentov: adidas, Reebok a TaylorMade. Taylor Made Golf Company, Inc. (ďalej len „TM a G“) je 100 % dcérska spoločnosť spoločnosti adidas. TM a G predáva golfové palice a loptičky pod značkou Taylormade a golfovú obuv a odevy pod značkou adidas Golf.
	Spoločnosť adidas pôsobí na území Slovenskej republiky predovšetkým prostredníctvom adidas Slovakia s. r. o., so sídlom Galvaniho 15/A., 821 04 Bratislava, Slovenská republika, IČO: 35 739 738 (ďalej len „adidas Slovensko“). Adidas je prítomný na slovenskom trhu aj prostredníctvom svojho exkluzívneho distribútora, spoločnosti Golf Plus, so sídlom Kostelecká 860, 190 00 Praha 9, Česká republika (ďalej len „Golf Plus“). 

	Na základe vyššie uvedeného úrad dospel k záveru, že spoločnosť adidas je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Ashworth je spoločnosť založená a existujúca podľa práva Spojených štátov amerických.
	Spoločnosť Ashworth je popredným dizajnérom mužských a ženských golfovo zameraných športových odevov distribuovaných na domácom trhu aj v zahraničí v golfových profesionálnych obchodoch, nákupných strediskách, špecializovaných obchodoch a tiež korporátnym klientom pod značkou Ashworth. Ashworth je tiež držiteľom licencie od Callaway Golf Company, ako aj dizajnérom, výrobcom a distribútorom pokrývok hlavy. Spoločnosť Ashworth je kótovaná na burze NASDAQ. 
	Spoločnosť Ashworth je najvyššie stojacou materskou spoločnosťou nadobúdanej skupiny. Žiadna zo spoločností nadobúdanej skupiny nie je v súčasnosti priamo prítomná na slovenskom trhu. Nadobúdaná skupina v súčasnosti dodáva svoje výrobky značky Ashworth aj Callaway. Výrobky Ashworth dodáva na slovenský trh prostredníctvom obchodného zástupcu Reda Golf s. r. o., so sídlom Hviezdoslavova 55d, 627 00 Brno, Česká republika (ďalej len „Reda Golf“), pričom Slovenská republika je pre predmetnú spoločnosť sekundárnym trhom. Výrobky značky Callaway dodáva prostredníctvom distribútora ENGO s. r. o., so sídlom Bulharská 7426/35, 917 00 Trnava, IČO: 31 376 053 (ďalej len „ENGO“).

	Na základe vyššie uvedených skutočností úrad dospel k záveru, že spoločnosť Ashworth je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad z predložených podkladov a informácií zistil, že nadobudnutím 10.934.097 akcií predstavujúcich 74 % podiel v spoločnosti Ashworth na základe vyhlásenia ponuky na kúpu všetkých akcií spoločnosti podnikateľa Ashworth zo dňa 20. 10. 2008 dňa 19. 11. 2008 spoločnosťou PHX došlo k získaniu nepriamej výlučnej kontroly podnikateľa adidas prostredníctvom svojej 100 % dcérskej spoločnosti PHX nad podnikom podnikateľa Ashworth.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ adidas.
Účastníkmi posudzovanej koncentrácie sú podnikateľ, adidas, ako podnikateľ, ktorý získa kontrolu nad podnikom podnikateľa Ashworth, ako aj podnikateľ Ashworth, nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie adidas v sledovanom období prevýšil 500 000 000 Sk a súčasne výška celosvetového celkového obratu účastníka koncentrácie Ashworth presiahla zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	
Presné údaje o obratoch účastníkov koncentrácie úrad v rozhodnutí neuvádza, nakoľko tieto boli označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Na základe informácií a podkladov predložených účastníkom konania úrad zistil, že podnikateľ adidas pôsobí na území Slovenskej republiky prostredníctvom podnikateľa adidas Slovensko a podnikateľ Ashworth dodáva svoje výrobky na slovenský trh prostredníctvom obchodného zástupcu Reda Golf, pričom Slovenská republika je pre predmetnú spoločnosť sekundárnym trhom. Výrobky značky Callaway dodáva podnikateľ Ashworth na územie Slovenskej republiky prostredníctvom distribútora ENGO. 

Obaja účastníci koncentrácie vykonávajú podnikateľskú činnosť v Slovenskej republike a celosvetovo na trhu značkových atletických odevov vrátane značkových golfových odevov ako aj pokrývok hlavy. Nedochádza k žiadnemu prieniku vo vzťahu ku golfovému vybaveniu (golfové palice a pod.), vzhľadom na to, že Ashworth je aktívny len na trhu značkových odevov a nevyrába ani nepredáva golfové vybavenie. 

Posudzovaná koncentrácia sa týka trhu dodávky značkových atletických odevov, a to konkrétne segmentu značkových golfových odevov. 
Odlišnosti trhu dodávky značkových atletických odevov a trhu dodávky značkových golfových odevov sú predovšetkým v distribučných systémoch a odberateľoch.
Pokiaľ ide o produkty značky TM a G, adidas spolupracuje so špecializovanými predajcami a cez hlavné distribučné kanály, ktoré zahŕňajú maloobchodných predajcov golfových potrieb, špecializovaných golfových predajcov a športových predajcov so špecifickými golfovými oddeleniami.
Ashworth skladuje a expeduje väčšinu svojich produktov zo svojich distribučných centier v Oceanside, Kalifornia, U.S.A., Phoenix Alabama, U.S.A. a Basildon, Anglicko. Produkty sú tiež dovážané z off shore závodov priamo dcérskym spoločnostiam, divíziám a medzinárodným distribútorom Ashworth. Dcérska spoločnosť Ashworth v Basildone distribuuje výrobky značky Ashworth a Callaway Golf zákazníkom buď priamo, alebo prostredníctvom nezávislých obchodných zástupcov v Spojenom kráľovstve a v iných európskych krajinách. Na slovenskom trhu Reda preberá zákazky od zákazníkov a Ashworth dodáva výrobky priamo týmto zákazníkom. Pre výrobky značky Callaway preberá objednávky ENGO, Ashworth následne dodáva výrobky do skladu ENGO, ktorý ich zasiela zákazníkom.

Nakoľko existuje len malé množstvo špecializovaných golfových predajcov, pre adidas sú kľúčovými odberateľmi predajne so športovým tovarom a medzinárodné predajné siete a väčšina predaja Ashworth pochádza z predaja odevov pre športové družstvá a korporátneho predaja. V súvislosti s uvedeným je taktiež potrebné poukázať na skutočnosť, že hoci veľká časť zákazníkov pozná viacero značiek atletických odevov vrátane adidas, značky golfových odevov sú zvyčajne známe len golfovým hráčom. V súčasnosti existuje viacero typov odberateľov účastníkov koncentrácie – maloobchodné predajne, športové/golfové kluby, medzinárodné aj miestne obchodné siete, obchodné domy a iní.

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie ani na užšie zadefinovaných tovarových relevantných trhoch, úrad ponechal pre účely tohto rozhodnutia presnú definíciu tovarového relevantného trhu dodávky značkových golfových odevov otvorenú.

	Vzhľadom na to, že aktivity účastníkov koncentrácie sa prekrývajú v oblasti trhu dodávky značkových atletických odevov, úrad sa pri definovaní tovarového relevantného trhu zameral na posúdenie aktivít účastníkov koncentrácie v tejto oblasti.

V oznámení predmetnej koncentrácie pri vymedzení tovarových relevantných trhov podnikateľ adidas uviedol, že sa stotožňuje s posúdením úradu v rozhodnutí č. 2008/FH/3/1/011 v prípade Nike/Umbro, v ktorom sa úrad pri definovaní tovarového relevantného trhu priklonil k záverom Európskej komisie, ktorá v prípade COMP/M.3942 – Adidas/Reebok ako jeden z tovarových trhov definovala trh značkových atletických odevov.

Trh dodávky značkových atletických odevov
	Značkové odevy zahŕňajú značkové výrobky z mnohých oblastí, cvičebné výrobky a tréningové súpravy, odevy na voľný čas a odevy životného štýlu zamerané na rôzne vekové skupiny obyvateľstva. Značkové odevy zahŕňajú i licencované odevy, ktoré nesú logo podporovaného klubu alebo národného družstva (napr. repliky športových odevov, tričká, teplákové bundy alebo iné odevy na voľný čas, ako aj odevy, ktoré sú označené značkou dodávateľa). Značky, ktoré boli spojené so športom, sa čoraz viac posúvajú do hlavného prúdu trhu odevov a tieto výrobky sa nosia ako každodenné oblečenie. Čoraz viac značkových výrobkov predávaných hlavnými dodávateľmi sa sústreďuje na hlavný prúd výrobkov v ošatení akým sú tričká a polo tričká, a podobné druhy výrobkov, ktoré predtým slúžili najmä na športové účely (napr. teplákové bundy alebo cvičebné úbory) a ktoré sa dnes nosia ako každodenné časti ošatenia. Dodávky značkových odevov od podnikateľov adidas a Ashworth súťažia s ostatným bežným značkovým ošatením dostupným vo veľkom rozsahu v maloobchodných predajniach, supermarketoch, prostredníctvom  zásielkového predaja cez poštu alebo pri online predajoch.
	
V oznámení predmetnej koncentrácie účastník správneho konania, uviedol, že vzhľadom na prítomnosť väčších podnikateľov v rôznych krajinách, dôležitosť medzinárodného obchodu v rámci Európskej únie a skutočnosť, že golfové značkové odevy sa nezvyknú vyrábať špecificky pre rôzne geografické podmienky predmetné skutočnosti naznačujú, že priestorovým trhom je minimálne trh Európskeho hospodárskeho priestoru, napriek tomu si však navrhovateľ na účely oznámenia predmetnej koncentrácie osvojil definíciu priestorového relevantného trhu ako trhu národného. Úrad v predmetnom prípade vymedzil priestorový relevantný trh územím Slovenskej republiky.

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzenom relevantnom trhu k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Analýzou predložených podkladov a informácií úrad zistil nasledovné skutočnosti:

	Posudzovaná koncentrácia ovplyvňuje relevantný trh dodávky značkových atletických odevov, t. j. jediný horizontálne ovplyvnený trh. Oznamovateľ predmetnej koncentrácie – podnikateľ adidas na základe vlastných odhadov uviedol podiel podnikateľov adidas, Ashworth, ako aj ich konkurentov na relevantnom trhu dodávky značkových atletických odevov, ako aj na užšie vymedzenom segmente – dodávky značkových golfových odevov za rok 2007, pričom uviedol, že odhadované trhové podiely účastníkov koncentrácie a ich konkurentov za roky 2005 a 2006 nie sú podstatne odlišné. 

	Úrad v predmetnom rozhodnutí neuvádza údaje o predaji vyjadrený vo finančných jednotkách a presný podiel účastníkov koncentrácie na predmetných relevantných trhoch, vzhľadom na skutočnosť, že predmetné údaje boli podnikateľom adidas označené za predmet obchodného tajomstva. Predmetné informácie sú súčasťou spisového materiálu.

	Z predložených podkladov úrad zistil, že spoločný podiel účastníkov koncentrácie na relevantnom trhu dodávky značkových atletických odevov v SR neprekročí 10 % , pričom na užšie vymedzenom segmente – dodávke značkových golfových odevov tiež neprekročí 10 %.

	Najvýznamnejšími konkurentmi podnikateľov adidas a Ashworth na predmetnom relevantnom trhu sú spoločnosti Nike, Umbro (V roku 2008 nadobudla spoločnosť Nike kontrolu nad podnikom podnikateľa Umbro.), Puma a Golfino. 
	
Väčšina produktov, ktoré sú predávané v Európe a na území Slovenskej republiky sú dovážané, nakoľko podnikatelia adidas a Ashworth, ako aj všetci hlavní dodávatelia značkových odevov, majú výrobu ich výrobkov zabezpečenú nezávislými stranami, z ktorých väčšina je umiestnená v Ázii. Kvóty, clá a dopravné náklady sú podobné pre všetkých hlavných dodávateľov. 

	V súvislosti s vyššie uvedeným, podnikateľ adidas ani podnikateľ Ashworth nemajú kľúčových slovenských dodávateľov. Jediné kľúčové dodávky pre adidas sú vnútroskupinoví dodávatelia – adidas dodáva športový tovar značky adidas a Reebok na slovenský trh prostredníctvom adidas Slovensko. Podobne TM a G dodáva adidas Golf značkové golfové odevy a tovar svojmu lokálnemu distribútorovi Golf Plus. Golf Plus dodáva adidas Gold značkový tovar na slovenský trh. V súlade s vyššie uvedeným, Ashworth je prítomný na slovenskom trhu prostredníctvom svojho obchodného zástupcu – Reda a distribútora – ENGO. Reda je súčasťou významnej spoločnosti v oblasti korporátnych dodávok a hlavná činnosť Engo je development a úprava golfových ihrísk a poľnohospodárskych plôch. Reda aj ENGO dodávajú zákazníkom aj značkové atletické odevy iných značiek. 

	Trh zásobovania značkových odevov v posledných desaťročiach podstatne vzrástol a je možné predpokladať, že dopyt po týchto výrobkoch bude pokračovať aj naďalej v pomalom raste a to najmä v strednej a východnej Európe, kde je trh v súčasnosti menej vyvinutý ako v západnej Európe. Najmä slovenský segment so značkovými golfovými odevmi sa vyvíja.
	
	Hranice medzi tradičným odvetvím atletických odevov a medzi módnymi odevmi začínajú miznúť, čo vyplýva zo zákazníckych preferencií. Rozšírila sa zákaznícka základňa pre atletické odevy a v súčasnosti zahŕňa oveľa viac trendovo informovaných, módne uvedomelých zákazníkov. Zákazníci vo zvýšenej miere miešajú tradičné športové odevy s viac formálnejšími odevmi.
	
	Vychádzajúc z informácií oznamovateľa predmetnej koncentrácie z pohľadu zákazníkov oboch účastníkov koncentrácie ide o otvorený trh so širokým spektrom výrobkov, ktorý je celkovo ľahko dostupný. Najdôležitejšími faktormi sú pre zákazníkov dizajn, štýl a do určitej miery aj technologické inovácie. Účastník predmetného správneho konania zároveň poukázal na výsledky prieskumu trhu vykonaný GfK, ktorý potvrdil, že veľká časť zákazníkov pozná viacero značiek atletických odevov, vrátane adidas. Zároveň však v súlade s vyššie uvedeným, značky golfových odevov sú zvyčajne známe len golfovým hráčom. Existuje teda viacero typov odberateľov účastníkov koncentrácie – maloobchodné predajne, športové/golfové kluby, medzinárodné aj miestne obchodné siete, obchodné domy a iní. Zákazníci zvyčajne kupujú značkové atletické odevy tak na šport, ako aj bežné oblečenie na voľný čas.
	
	Náklady a čas, ktoré sú spojené so zmenou dodávateľa sú pre zákazníkov minimálne a nemajú významný vplyv na rozhodovanie podnikateľa o zmene dodávateľa. Dodávatelia sú na posudzovanom relevantnom trhu vystavení prítomnosti významnej konkurencie. 
	
	Adidas aj Ashworth predávajú, navrhujú a vyvíjajú značkové atletické odevy. Inovácie zohrávajú významnú úlohu v diferenciácii rôznych produktov značkových atletických odevov vo vzťahu k ich funkčnosti, kvalite a dizajnu. Oznamovateľ predmetnej koncentrácie zároveň uviedol, že účastníci koncentrácie sú schopní si udržať svoju pozíciu na trhu dovozu značkových atletických odevov vďaka neustálemu zvyšovaniu kapacity pre výskum a vývoj, ktoré musia byť založené na poznaní trhu a správaní zákazníka. Takéto informácie sú dostupné za odplatu bez akýchkoľvek obmedzení od špecializovaných spoločností, ktoré vykonávajú činnosť na relevantnom trhu. Inovačné cykly sa môžu značne odlišovať – od niekoľkých týždňov (vývoj nových obalov), až po niekoľko rokov (uvedenie nových produktov na uspokojenie nových preferencií zákazníkov).

	Vychádzajúc z rozhodnutia úradu č. 2008/FH/3/1/011, ktorým úrad vyslovil súhlas s koncentráciou podnikateľov Nike/Umbro, za posledných päť rokov nedošlo k  zmene hlavných súťažiteľov na predmetnom relevantnom trhu. Zároveň podnikateľ adidas uviedol, že nemá žiadne informácie ohľadom nedávnych alebo potenciálnych vstupov na predmetný relevantný trh.
	
	V súčasnosti vstup na predmetný relevantný trh nepodlieha žiadnym obmedzeniam vo forme štátnej regulácie, práv duševného vlastníctva, licencií atď. Vďaka minimálnym nákladom na prepravu, miestna produkcia pre relevantný trh nepredstavuje významnú výhodu. Vychádzajúc z uvedeného pri vstupe na predmetné relevantné trhy neexistujú žiadne významné právne, regulačné alebo technické prekážky, hlavnými prekážkami vstupu na trh sú finančné zdroje a vytvorenie povedomia o obchodnej značke.
 
Záver

	Podľa vyjadrenia účastníka predmetného správneho konania posudzovaná koncentrácia ovplyvňuje relevantný trh dovozu značkových atletických odevov. Po ukončení navrhovanej transakcie má podnikateľ adidas v úmysle poskytnúť zákazníkom ešte širšie spektrum výrobkov, čo prinesie výhody pre konečných spotrebiteľov. Zníženie počtu konkurentov na trhu nebude takej povahy, aby významným spôsobom ovplyvnilo súťaž na relevantnom trhu. Účastníci koncentrácie sú vystavení silnej konkurencii od dlhodobo pôsobiacich, uznávaných a finančne silných konkurentov, pričom táto situácia sa nezmení ani po dokončení predmetnej transakcie.

	Úrad na základe podkladov a informácií predložených v oznámení koncentrácie zistil, že uskutočnením predmetnej koncentrácie nedôjde k výraznej zmene na vymedzených tovarových relevantných trhoch, naďalej bude existovať dostatočný počet konkurencieschopných podnikateľov. Ďalej úrad zistil, že účastníci koncentrácie, t.j. podnikatelia adidas a Ashworth predávajú svoje výrobky rôznorodej zákazníckej základni, dodávatelia a odberatelia majú možnosť ľahko zmeniť svojho obchodného partnera a neexistujú žiadne právne, regulačné a technické bariéry vstupu na vymedzené relevantné trhy a s ohľadom na uvedené úrad dospel k záveru, že predmetná koncentrácia podnikateľov adidas a Ashworth nevytvára alebo neposilňuje dominantné postavenie podnikateľa adidas, ktorého dôsledkom sú významné prekážky efektívnej hospodárskej súťaže na relevantných trhoch dodávok značkových atletických odevov, atletickej obuvi a športového vybavenia.

	Podľa § 33 zákona úrad listom č. 5606/PMÚ SR/2008 zo dňa 18.12.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania prostredníctvom svojho právneho zástupcu vyjadrením sa do zápisnice dňa 19. decembra 2008 uviedol, že k podkladom pre vydanie rozhodnutia a k spôsobu zistenia podkladov nemá námietky a ani v zmysle § 33 zákona nenavrhuje jeho doplnenie.	 
	
	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov adidas a Ashworth priamo súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručuje:

JUDr. Ladislav Války
advokát
Prochádzka Randl Kubr s.r.o.
Gorkého 3
814 99 Bratislava